
OM FORFATTERNE

Randi Fuglehaug (f. 1980) kommer fra Voss og er bosatt i Oslo. Hun er frilansjournalist og forfatter.

Fuglehaug har skrevet den kritikerroste ungdomsbokserien Halve kongeriket, som er oversatt til 14 språk og filmatisert på Netflix, sammen med Anne Gunn Halvorsen. De to har også gitt ut flere andre bøker for barn og unge. I tillegg står Fuglehaug bak den populære krimserien om journalisten Agnes Tveit.

Anne Gunn Halvorsen (f. 1984) kommer fra Vikedal og er bosatt i Oslo. Hun jobber som frilansjournalist og har gitt ut flere sakprosabøker.

Halvorsen skriver de kritikerroste ungdomsbøkene i serien «Halve kongeriket» sammen med Randi Fuglehaug.

Nå har Halvorsen og Fuglehaug sammen utviklet en nydelig og varm bokserie for de minste om vennskap, lek - og enhjørninger, «Barnehagen for magiske enhjørninger.»

OM BOKEN

NÅR DU DRØMMER OM Å STÅ PÅ SCENEN, MEN IKKE VIL GJØRE DET SAMMEN MED DINE VERSTE FIENDER.

Helene Bye har levd på internett siden før hun ble født. Hele Norge kjenner lille, søte Hellybaby. Tror de. Nå er Helene tretten år og drittlei. Hun vil bare være seg selv.

Men hvem er egentlig det?

Etter første uka på ungdomsskolen er iallfall en ting sikkert: Ingen tenker på Helene som liten og søt lenger.

Starlet er en serie om å rive seg løs og å finne den plassen der du skinner mest. Serien er skrevet av forfatterduoen bak suksessen Halve kongeriket.


Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Enhver bruk av hele eller deler av utgivelsen som grunnlag eller som treningskorpus i generative modeller som kan skape tekst, bilder, film, lyd eller annet innhold og uttrykk er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

 

Teksten på side 11 er hentet fra sangen «you should see me in a crown» av Billie Eilish. Den er på albumet «When We All Fall Asleep, Where Do We Go?» gitt ut i 2019 av Interscope/Universal.

 

Teksten på side 198 er hentet fra sangen «My Tears Ricochet» av Taylor Swift. Den er på albumet «Folklore» gitt ut i 2020 av Republic Records.

 

Tekstene på side 102–103, 119, 124, 134-135 og 223-225 er hentet fra sangen «Wannabe» av Spice Girls, hentet fra albumet «Spice» gitt ut i 1996 av Virgin Records.

1.

Tretten

Endelig! tenker Helene da hun hører knirkingen i trappa.

Nå kommer de!

Hun kniper øynene sammen, må late som hun sover.

Døra jamrer idet den glir opp, og lette føtter lister seg inn på det knirkete gulvet.

Helene hører noen fikle med et eller annet. Åpner et øye på gløtt og ser kamerastativet.

Seriøst?!

Hun kjenner skuffelsen som en hard ball i magen.

Moren lovte henne å ikke filme i år.

Hun hører det vesle poffet av en fyrstikk som flammer opp. Og en bestemt hvisking:

– 1-2-3!

Lyset går på.

– Hurra for deg som fyller ditt år, ja, deg vil vi gratulere!

Morens sterke stemme runger gjennom rommet.

Da Helene åpner øynene, ser hun rett på mobilen i stativet. Den filmer. Foran henne står en diger, rosa kake med tretten lys. Og en vilt fremmed mann.

Han er sminket hvit i ansiktet. Mellom hendene hans svever røde glitterballer.

Det er en føkkings klovn.

– Og si meg så hva vil du meee-re! Gratuleeeeere!

Moren dytter kaka opp i fanget hennes. Helene skynder seg å blåse ut alle lysene. Hun gremmes over sovetrynet sitt, vet at håret er bustete og stygt.

I samme sekund som det siste lyset slukkes, fanger klovnen alle ballene. Så strekker han hendene i været, bykser fram og tar en salto.

– Gratulerer med dagen, kjære Hellybaby! sier moren.

Så snur hun seg mot mobilen som står oppstilt ved fotenden av senga. Klovnen legger armen over morens skuldre, og de sier i kor:

– Fra Charlotte Bye og opplevelser.no, til alle festlige anledninger: Bruk rabattkode ByeBye!

Det blir stille i to sekunder. Så slår moren av kameraet og snur seg begeistra mot klovnen.

– Det ble jo skikkelig bra!?

Helene stønner.

– Mamma! Du lovte! roper hun og holder dyna helt opp til nesa. – Jeg ser helt gal ut!

Moren smiler litt brydd til mannen.

– Dette var jo bare en bitte liten snutt. Du er nesten ikke med engang!

Helene sukker. Morens løfter er altså ingenting verdt.

Heller ikke denne bursdagen får hun ha i fred.

Selv som tenåring skal hun deles med morens følgere. Pushes ut på Instagram, Snap og TikTok.

Kommenteres og diskuteres.

Kommer dette aldri til å ta slutt?

Skal hun bli gjenkjent som internett-ungen Hellybaby for alltid?

Klovnen pakker sammen. Moren setter seg på sengekanten for å gjøre ferdig videoen.

Helene har lyst til å be henne om å ikke poste den.

Men hun orker ikke. Moren bryr seg jo ikke uansett. Og hun orker ikke krangle mer enn nødvendig.

– Er det trygt å komme inn?

Mormoren stiger over dørstokken i den gamle badekåpa av silke. Det lange grå håret flommer nedover skuldrene hennes. Til tross for at Benedicte Bye, den gamle skuespilleren, elsker oppmerksomhet, vet Helene godt at hun nekter å bidra til morens influenserkarriere.

– Endelig fred å få, sier mormoren og gir henne en liten eske. – Gratulerer med dagen!

Helene anstrenger seg for å smile. Hun åpner lokket og løfter opp et tungt smykke.

– Å, tusen takk, mormor!

Hun studerer det klumpete kjedet. Det er kanskje ekte gull. Men også … utrolig stygt.

Hun kommer aldri til å bruke det. Det vil bli liggende i skrinet med de andre smykkene hun har arvet fra mormoren.

Helene sukker og prøver å ikke se for skuffa ut.

Det er så mye annet hun trenger! Og ønsker seg!

Mormoren og moren vet det godt. Helene har skrevet en detaljert ønskeliste. Med linker og alt. iPhone, nye sneakers og douchebag. Elsparkesykkel, selv om hun vet at moren hater det og aldri kommer til å kjøpe en. Men ikke bare dyre ting, heller. PC-mappe fra Blomz, Knekki-hårstrikker, en hettegenser. Helene ser opp på moren. Hun må da ha klart å finne noe på ønskelista? Særlig etter å ha overfalt henne med klovn og kamera på sengekanten, bare timer etter hun forsikret Helene om at hun skulle slippe å bli vekket med kamera.

– Og gaven fra meg … begynner moren, som om hun har lest tankene hennes. – … er at du kan ta med deg en gjeng og velge en aktivitet på opplevelser.no!

De klare blå øynene leter etter en reaksjon i Helenes ansikt. Men hun skjønner at moren skjønner. Hun vet veldig godt at en ny sponsgave ikke er det datteren drømmer om.

– Og så finner vi noen fine sko til deg senere, ok?

På salg, legger hun til med lav stemme.

Helene burde sikkert presset fram et smil og latt som ingenting.

Hun vet godt at de har dårlig råd. Det blir stadig vanskeligere for moren å få de bra annonsørene. Influenserjobben er lite lønnsom uten.

Men enda en drittgave i tillegg til at hun ble tvangsfilmet på sengekanten …

– Det er masse fint på opplevelser.no, altså! Du kan ta med deg venner på … hanggliding! Eller sjonglering, legger moren til med høy og kunstig begeistring.

– Topp, sier Helene mutt.  – Perfekt for meg som har en så stor gjeng. Og høydeskrekk.

Hun griper mobilen som ligger på nattbordet. To nye meldinger. Helene vet hvem de er fra allerede før hun sjekker. Den ene er en bursdagsmelding fra Frida i London. Kusina er like gammel som henne, og hun er også enebarn. Det er omtrent det eneste de har til felles. Frida er liten og lys, Helene er høy og mørk. Frida er ballettdanser, Helene hater sport. Frida har en rik far, Helene har ingen.

Men for et par år siden ble Frida syk og måtte slutte med både ballett og skole. I et helt år lå hun inne på et mørkt rom. Det eneste positive med det, var at hun for første gang i sitt liv fikk tid til å tekste med den mye mindre kule kusina i Norge.

Det føltes som å få en venninne, selv om Frida bare er på telefonen.

Tusen takk! svarer Helene og legger til tre hjerter.

Hun åpner den andre meldinga. Og smiler. Meldinga fra Alexander er bare en emoji. En grønn bikinitruse. Det hemmelige tegnet deres.

Helene vikler seg ut av dyna og plukker med seg badetøyet.

– Jeg må stikke, men takk for gavene, sier hun.

På vei ned den knirkete trappa hører hun irriterte stemmer fra rommet sitt.

– Du kunne vel ha kjøpt en vanlig gave! sier mormoren.

– Det kunne vel du også! svarer moren.

– Så deilig at dere ikke krangler på bursdagen min, da! roper Helene opp til dem.

I tretten år har hun bodd sammen med de to damene i den store, men falleferdige villaen alle kaller Kråkeslottet.

I tretten år har de to kranglet om absolutt alt.

Men akkurat i dag kunne de vel greid å ta seg sammen?

Helene hører moren hviske noe til mormoren. Og at den gamle dama bjeffer tilbake.

Nei da, de klarer ikke la være å kjefte på hverandre.

Hun burde være gammel nok til å slutte å håpe.


2.

Utfordringen

Helene griper med seg et håndkle fra badet og går ut. Sola blender henne, men hun kan veien i blinde. «You should see me in a crown», synger hun mens hun trasker gjennom den overgrodde hagen. Hun gjør stemmen like fresende som Billie Eilish i sangen. «I’m gonna run this nothing town!»

Det hjelper litt på humøret.

Hun passerer det skitne drivhuset og smyger seg ut av hullet i hekken. På den vesle stranda mellom Kråkeslottet og det moderne steinhuset, står Alexander. Han holder en stein i hver hånd. Da han ser henne, kaster han dem opp i lufta og prøver å sjonglere. Som en klovn.

Helene plasserer foten i bakken og sparker til slik at han dusjes av sand.

– Dust, sier hun.

– Sorry, sier han og gir henne en klem. – Grattis med dagen!

De løper ut i vannet, som fortsatt er varmt og deilig. Helene kjenner seg lettere i kroppen da hun dukker under. Det føles nesten som om bursdagen starter på nytt. Som om hun blir renset for klovner og rabattkoder og kjipe mødre.

Samtidig blir hun minnet på at dette er en av de siste dagene de kan bade og henge før skolen begynner.

Ungdomsskolen. Uten Alexander.

Han skal begynne på privat ungdomsskole for fotballtalenter.

Etter å ha gått på samme skole i sju år, må Helene klare seg alene.

Som hun gruer seg.

– At moren din tok med den klovnen inn på rommet ditt, er faktisk helt sjukt, sier Alexander da de kommer opp av vannet. – Hun er jo verre enn noen gang?

De legger seg på håndklærne. Eller, hun gjør det.

Han begynner å ta push-ups i sanden.

– Det er du også, sier hun mens han reiser seg og går over til knebøy. – Skal du fortsette å trene like mye som du har gjort i sommer? Du kommer seriøst til å bli utbrent!

– No pain, no gain! peser Alexander. – Men moren din. Det har klikka litt for henne nå, eller?

Helene drar knærne opp mot seg. Det våte lange håret kiler på ryggen.

– Ja, sukker hun. – Hun hadde lovet meg at bursdagen skulle bli annerledes i år.

Lavt legger hun til:

– Men vi trenger jo pengene.

Alexander stopper midt i en push-up. Helene stålsetter seg. Hun vet at han ikke forstår.

Ja, de bor på nesten samme adresse. Men familien Samateh bor i en moderne luksusvilla. Helene, moren og mormoren bor i en rønne som oldeforeldrene hennes bygde.

Alexanders far har vært fotballproff, og nå er det storebroren som gjør suksess i England. Han har aldri opplevd å ha lite penger.

Og han tror kanskje at Charlotte Bye er mer suksessrik enn hun er.

Hun var jo det en gang.

Da moren ville ha baby som singel 25-åring, delte hun hele prosessen på en blogg. Med donor og egg og hele pakka. Helene ble kalt Hellybaby fra hun var et halvt år gammel og reklamerte for regntøy fra Helly Hansen.

Folk så Hellybabys første skritt og trykket på linken til hennes første sko. Da Helene fikk hår, begynte moren å lage flette-videoer. Det var da kontoene hennes peaka, og hun kunne slutte i frisørjobben. Alle ville ha Hellybaby-fletta. Og Hellybaby-hårstrikkene.

Og Hellybaby-sjampoen som ikke sved i øynene. Selv om bloggen for lengst er erstattet med sosiale medier, poster moren fortsatt om Hellybaby og håret hennes.

Men hun har fått stadig færre følgere. Nesten ingen selger Hellybaby-produkter lenger.

Kanskje fordi Helene ikke lenger er liten og søt.

– Hvor mye penger dere har, er jo ikke ditt ansvar! sier Alexander.

– Jeg vet det, mumler Helene.

– Og blir du ikke lei av at moren din oppfører seg som om det er det?!

Jo. Hun er helt sykt lei. Av at bursdager, julefeiringer, skoleavslutninger og ferier må deles med folk som har så kjedelige liv at de må følge med på deres.

Argh, alt er bare dritt!

Øynene hennes fylles plutselig med tårer. Hun stikker raskt en finger inn i hver øyekrok for å hindre dem i å renne over.

Det er ikke raskt nok.

– Helene, gråter du?

Alexander setter seg på huk foran henne. Helene rister på hodet.

– Nei, jeg er ikke lei meg. Jeg er sint. På mamma og videoen og … Jeg er tretten år! Jeg vil ikke bli stoppet på gata av folk som elsker Hellybaby!

– Da må du si fra, sier Alexander bestemt. – Om du blir så lei deg av det, må du si fra!

– Jeg gjør jo det. Hun hører ikke på meg.

Helene venter på at Alexander skal gi henne en klem og si det vanlige, at han «forstår at hun føler det sånn». Det gjør han ikke.

– Du må si fra ordentlig. Si «jeg vil ikke være Hellybaby, mamma».

Hun skuler på han.

– Det går ikke, mumler hun.

– Eh, jo, faktisk. Du er nesten voksen! På tide at du tar ansvar for eget liv og egne resultater!

– Ehm, kan vi roe ned coachinga litt? sier Helene. – Det er bursdagen min, liksom.

– Nettopp! Det er din dag. Så … stop complaining, start acting!

Helene himler med øynene. Den lille plassen i kompisens hjerne som ikke er fylt av fotball, er full av slagord han har sugd til seg på fotball-TikTok.

– Nå vet jeg det! En bursdagschallenge fra meg til deg, sier Alexander og holder en pekefinger i været. – Fortell moren din at du slutter som Hellybaby. Si det rett ut. Hun får ikke poste innlegg og videoer om deg lenger. Boom!

Alexander børster sand av hendene og kikker opp mot Kråkeslottet. Løfter plutselig hånda og vinker.

Helene snur seg. Hun ser moren stå på terrassen og rope et eller annet de ikke hører.

– Eller vil du heller sutre over dette i tretten år til? spør Alexander.

Helene bare ser på han. Noen ganger minner han om den strenge, gambiske faren sin. Han som har bestemt at alle i familien skal være toppidrettsutøvere. Alle utenom Alexanders tvillingsøster Amy, da. Hun slipper de strenge husreglene og får gjøre som hun vil. Faren har nok skjønt det Helene har sett for lenge siden: Det er ikke noe håp for henne uansett.

– Jeg hørte ikke? spør Alexander. – Skal du fortsette å klage, eller skal du gjøre noe med det?

Helene stønner.

– Sykt lett å si for deg som er rik. Hva skal mamma gjøre, liksom? Være momfluencer uten kid? Da blir det iallfall ingen bra gaver til bursdagen, sukker hun.

Alexander rister på hodet.

– Don’t make excuses. Make changes! Hva moren din skal gjøre, er ikke ditt problem, sier han og begynner å gå oppover mot huset.

Han har kanskje et poeng, tenker Helene. Hva moren hennes tjener penger på, burde faktisk ikke være hennes ansvar.

Dessuten har hun jo prøvd å sette grenser.

Grenser som moren ga fullstendig blaffen i.

Tanken på klovnen og kameraet gjør henne rasende igjen.

– Kom da! roper Alexander. – Enten gjør du dette nå, ellers så får du aldri klage til meg igjen!

Helene reiser seg sakte.

Kan hun bare slutte? Bare … ikke være Hellybaby lenger?

Det er en helt psyko tanke.

Tanken på å slutte føles like umulig som fristende.

Men … Tenk om Alexander har rett?

Kan det være så enkelt? Kan hun bare si … nei?

Det kiler i magen hennes. En flokk av sommerfugler har blitt sluppet løs.

Alt føles med ett både litt ekkelt, nytt og spennende.

– Ok, sier Helene fort, før hun rekker å angre. – Challenge accepted! Jeg gjør det.

